**KLASA: 112-01/16-02/05**

**URBROJ: 238/1-11/1-16-02**

**Zagreb, 27. rujna 2016.**

Na temelju članka 19. stavka 1. i članka 29. stavka 1. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08 i 61/11), pročelnik Upravnog odjela za promet i komunalnu infrastrukturu Zagrebačke županije objavljuje

**O G L A S**

**za prijam službenika/ice u Upravni odjel za promet i komunalnu infrastrukturu** **Zagrebačke županije na određeno vrijeme**

na radno mjesto:

savjetnik za upravno-pravne poslove - 1 izvršitelj (M/Ž) u Odsjeku za upravno-pravne poslove, na određeno vrijeme od 6 mjeseci, radi obavljanja poslova čiji se opseg privremeno povećao.

Opći uvjeti za prijam u službu:

· punoljetnost

· hrvatsko državljanstvo

· zdravstvena sposobnost za obavljanje poslova radnog mjesta na koje se osoba prima.

**Stručni uvjeti za radno mjesto savjetnik za upravno-pravne poslove:**

* magistar struke ili stručni specijalist pravne struke
* najmanje tri godine radnog iskustva na odgovarajućim poslovima
* poznavanje rada na osobnom računalu
* položen državni stručni ispit.

Prijaviti se mogu i osobe koje nemaju položen državni stručni ispit uz obvezu da državni stručni ispit službenik položi u zakonskom roku.

Radni odnos zasniva se uz obvezni probni rad u trajanju od 2 (dva) mjeseca.

U službu ne može biti primljena osoba za čiji prijam postoje zapreke utvrđene odredbom članka 15. i 16. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08 i 61/11).

Na Oglas se mogu prijaviti osobe oba spola sukladno članku 13. stavku 1. Zakona o ravnopravnosti spolova („Narodne novine“, broj 82/08).

Kandidati koji ispunjavaju formalne uvjete Oglasa pristupit će testiranju radi provjere znanja i sposobnosti putem pisanog testiranja i intervjua.

Ako kandidat ne pristupi prethodnoj provjeri znanja i sposobnosti, smatra se da je isti povukao prijavu na objavljeni Oglas.

Intervju se provodi samo s kandidatima koji su ostvarili najmanje 50% bodova iz svakog dijela provjere znanja i sposobnosti kandidata na provedenom testiranju i provjeri praktičnog rada, ako je provedena.

Osoba koja nije podnijela pravodobnu i urednu prijavu ili ne ispunjava formalne uvjete iz ovog Oglasa, ne smatra se kandidatom prijavljenim na Oglas, te će o navedenom razlogu biti pismenim putem obaviještena.

Urednom prijavom smatra se prijava koja sadržava sve podatke i priloge navedene u ovom Oglasu.

Kandidat koji ima pravo prednosti kod prijma u službu prema posebnom zakonu, dužan je u prijavi na Oglas pozvati se na to pravo i ima prednost u odnosu na ostale kandidate samo pod jednakim uvjetima, a dužan je kao dokaz o ostvarivanju prava prednosti dostaviti sljedeće:

· presliku rješenja, odnosno potvrdu o priznatom statusu

· potvrdu Hrvatskog zavoda za zapošljavanje o nezaposlenosti.

Povjerenstvo za provedbu Oglasa utvrditi će koje su prijave na Oglas pravodobne i potpune, utvrditi listu kandidata koji ispunjavaju formalne uvjete propisane ovim Oglasom, te na web stranici Zagrebačke županije i oglasnoj ploči Zagrebačke županije objaviti mjesto i vrijeme održavanja prethodne provjere znanja i sposobnosti kandidata najmanje 5 (pet) dana prije održavanja navedene provjere.

Opis poslova, podaci o plaći radnog mjesta koje se popunjava, način obavljanja prethodne provjere znanja i sposobnosti kandidata i iz kojeg područja će se vršiti provjera, te pravni i drugi izvori za pripremanje kandidata za navedenu provjeru nalaze se na web stranici Zagrebačke županije ([www.zagrebacka-zupanija.hr](http://www.zagrebacka-zupanija.hr)).

Uz pisanu prijavu na Oglas svi kandidati dužni su priložiti u neovjerenom presliku:

* životopis
* dokaz o hrvatskom državljanstvu (važeća osobna iskaznica, vojna iskaznica ili putovnica, odnosno ukoliko kandidat ne posjeduje niti jednu od navedenih isprava svoju pripadnost hrvatskom državljanstvu može dokazati domovnicom)
* dokaz o stručnoj spremi (diploma)
* dokaz o ukupnom radnom iskustvu i radnom iskustvu na odgovarajućim poslovima:

1. elektronički zapis ili potvrda o podacima evidentiranim u matičnoj evidenciji Hrvatskog zavoda za mirovinsko osiguranje

i

1. ugovor o radu ili rješenje o rasporedu ili potvrda poslodavca (koja mora sadržavati vrstu poslova koju je obavljao, vrstu stručne spreme tih poslova i vremenska razdoblja u kojima je obavljao navedene poslove)

* uvjerenje o nekažnjavanju, ne starije od 6 mjeseci
* svjedodžbu o položenome državnom stručnom ispitu
* vlastoručno potpisanu izjavu o nepostojanju zapreka iz članka 15. i 16. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08 i 61/11)
* dokaz o poznavanju rada na osobnom računalu (svjedodžba, potvrda o završenom tečaju informatike ili prijepis ocjena iz kojeg je vidljivo da je kandidat položio predmet koji se odnosi na  informatičku pismenost).

Po obavijesti o izboru, a prije donošenja rješenja o prijmu, izabrani kandidat dostavlja traženu dokumentaciju u izvorniku ili ovjerenom presliku.

Uvjerenje o zdravstvenoj sposobnosti za obavljanje poslova radnog mjesta na koje se osoba prima dostavlja izabrani kandidat po obavijesti o izboru, a prije donošenja rješenja o prijmu.

Prijave na Oglas s dokazima o ispunjenim uvjetima, dostavljaju se u roku od 8 (osam) dana od dana objave Oglasa u Hrvatskom zavodu za zapošljavanje, Područnoj službi Zagreb, na adresu:

Zagrebačka županija

Ulica grada Vukovara 72/V

10 000 Zagreb

s naznakom „Ne otvaraj – za Oglas -Upravni odjel za promet i komunalnu infrastrukturu - savjetnik za upravno-pravne poslove“.

O rezultatima izbora na temelju ovog Oglasa kandidati će biti obaviješteni u zakonskom roku.

**Zagrebačka županija**